Document ID: 32014D0943

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ της 19ης Δεκεμβρίου 2014 περί διορισμού του προέδρου, αντιπροέδρου και λοιπών μελών πλήρους απασχόλησης του Ενιαίου Συμβουλίου Εξυγίανσης (2014/943/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, σχετικά με τη θέσπιση ενιαίων κανόνων και ενιαίας διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης τραπεζών και για την τροποποίηση του κανονισμού (ΕΕ) αριθ. 1093/2010 (1), και ιδίως το άρθρο 56 παράγραφος 6, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Ο κανονισμός (ΕΕ) αριθ. 806/2014 τέθηκε σε ισχύ στις 19 Αυγούστου 2014. (2) Προκειμένου να διασφαλιστεί η ταχεία και αποτελεσματική διαδικασία λήψης απόφασης για εξυγίανση, το Ενιαίο Συμβούλιο Εξυγίανσης που ιδρύθηκε με το άρθρο 42 παράγραφος 1 του κανονισμού (ΕΕ) αριθ. 806/2014 («το Συμβούλιο Εξυγίανσης») πρέπει να είναι ειδικός οργανισμός της Ένωσης με ειδική δομή αντίστοιχη προς το έργο του. (3) Η σύνθεση του Συμβουλίου πρέπει να εξασφαλίζει ότι λαμβάνονται δεόντως υπόψη όλα τα σχετικά συμφέροντα που διακυβεύονται στις διαδικασίες εξυγίανσης. Λαμβάνοντας υπόψη τις αποστολές του Συμβουλίου Εξυγίανσης, πρέπει να διορίζονται ένας πρόεδρος, ένας αντιπρόεδρος και τέσσερα επιπλέον μέλη πλήρους απασχόλησης του Συμβουλίου Εξυγίανσης. (4) Κατά το άρθρο 56 παράγραφο 7 του κανονισμού (ΕΕ) αριθ. 806/2014, η θητεία του πρώτου προέδρου του Συμβουλίου που διορίστηκε μετά την έναρξη ισχύος του κανονισμού αυτού είναι τριετής ανανεώσιμη άπαξ για περίοδο πέντε ετών. Κατά το άρθρο 56 παράγραφος 5 του κανονισμού (ΕΕ) αριθ. 806/2014, η θητεία του αντιπροέδρου και των επιπλέον μελών πλήρους απασχόλησης του Συμβουλίου είναι πενταετής. (5) Σύμφωνα με το άρθρο 56 παράγραφος 6 του προαναφερθέντος κανονισμού, η Επιτροπή κοινοποίησε στο Ευρωπαϊκό Κοινοβούλιο στις 19 Νοεμβρίου 2014 έναν κατάλογο προεπιλογής υποψηφίων για τις θέσεις του προέδρου, του αντιπροέδρου και των τεσσάρων επιπλέον μελών πλήρους απασχόλησης του Συμβουλίου Εξυγίανσης. Στις 5 Δεκεμβρίου 2014, η Επιτροπή υπέβαλε στο Ευρωπαϊκό Κοινοβούλιο πρόταση για το διορισμό του προέδρου, του αντιπροέδρου και των τεσσάρων επιπλέον μελών πλήρους απασχόλησης του Συμβουλίου Εξυγίανσης. Το Ευρωπαϊκό Κοινοβούλιο ενέκρινε την εν λόγω πρόταση στις 16 Δεκεμβρίου 2014, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η κατωτέρω διορίζεται μέλος πλήρους απασχόλησης του Ενιαίου Συμβουλίου Εξυγίανσης για θητεία τριών ετών από την έναρξη ισχύος της παρούσης αποφάσεως: κα Elke KÖNIG, πρόεδρος. 2. Οι κατωτέρω διορίζονται μέλη πλήρους απασχόλησης του Ενιαίου Συμβουλίου Εξυγίανσης για θητεία πέντε ετών από την έναρξη ισχύος της παρούσης αποφάσεως: - κ. Timo LÖYTTYNIEMI, αντιπρόεδρος - κ. Mauro GRANDE, διευθυντής στρατηγικής και συντονισμού - κ. Antonio CARRASCOSA, διευθυντής σχεδιασμού εξυγίανσης - κα Joanne KELLERMANN, διευθυντής σχεδιασμού εξυγίανσης - κα Dominique LABOUREIX, διευθυντής σχεδιασμού εξυγίανσης. Άρθρο 2 Η παρούσα απόφαση αρχίζει να ισχύει την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 19 Δεκεμβρίου 2014.

Classification Labels:
1076
588

Label Descriptions:
{"1076": "Χρηματοπιστωτικοί οργανισμοί", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 4304
5769
5640
1452

EuroVoc IDs (Expanded): 4304
5769
5640
1452

Dataset Source: meu

Split: test